Diari Oficial de la Generalitat Valenciana


Sumari del DOGV 8586, del 08-07-2019 (2019/6459)

RESOLUCIÓ de 17 de juny de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 118/18-AIA Albatera.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8586

Data del DOGV
:   08-07-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/6459


Data del document
:   17-06-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Albatera
    * impacte ambiental

RESOLUCIÓ de 17 de juny de 2019, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 118/18-AIA Albatera. [2019/6459]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 118/18-AIA Albatera.  
  
  
«Informe d'impacte ambiental.  
Expedient: 118/3462-MMH.  
Títol: Projecte de xarxa aèria d'alta tensió 20 kV al paratge La Dehesa d'Albatera.  
Titular: Distribuidora Eléctrica Albaterense Nuestra Señora de la Luz, SL.  
Òrgan substantiu: Servei Territorial d'Indústria i Energia (ATLINE/2016/1088/03).  
Localització: Albatera (Alacant).  
  
Descripció del projecte  
El projecte, té per objecte l'execució d'una línia elèctrica, de 20 kV en el paratge La Dehesa del terme municipal d'Albatera (Alacant). Està promogut per Distribudora Elèctrica Albaterense Nuestra Señora de la Luz, SL.  
La línia discorrerà en aeri, al llarg de 3.554 m. La potència a transportar serà de 150 kVA. Comptarà amb suports rectes de gelosia amb creueta de volta plana i fonamentació monobloc, dels quals 28 suports conformen la traça principal i 2 constitueixen derivacions. Aquests 2 suports (núm. 10, núm. 20) i el suport de fi de línia (núm. 30) allotjaran tres centres de transformació d'intempèrie per a subministrament a client.  
El projecte incorpora el preceptiu estudi de gestió de residus de construcció i demolició, d'acord amb el Reial decret 105/2008, d'1 de febrer.  
  
Tramitació administrativa  
Amb data 11 de setembre de 2018 es va sol·licitar pel Servei Territorial d'Alacant competent en energia (òrgan substantiu), l'avaluació d'impacte ambiental simplificada del projecte de l'AMT de 20 kV en el paratge El Moco-Las Lomas de Albatera (Alacant), promogut per Distribuidora Eléctrica Albaterense Nuestra Señora de la Luz, SLU (ATLINE/2016/1088/03), i s'inicià el present expedient d'avaluació d'impacte ambiental. S'adjunta a l'ofici:  
- Document ambiental del projecte.  
- Projecte de la línia elèctrica.  
El servei territorial ha obtingut els següents informes, durant la tramitació de l'autorització:  
- Informe de la Confederació Hidrogràfica del Segura, de data 29 de desembre de 2017. Identifica l'encreuament en aeri amb el barranc Ajuero, sense que s'observe inconvenient, sense perjudici de la prèvia obtenció d'autorització, conformement amb la Llei d'aigües, l'article 126 i 127 del Reglamento del domini públic hidràulic (ref. INF-941/2017).  
- Red Eléctrica de España, SAU, en data 18 d'octubre de 2017, emet un informe assenyalant que l'encreuament amb instal·lacions de la seua titularitat (L/400 kV Saix-Rocamora), resulta reglamentari (ref. M/L/17-0894).  
- Valoració preliminar de repercussions sobre la Xarxa Natura 2000, formulada en data 12 de desembre de 2017 pel director general de Medi Natural i d'Avaluació Ambiental, que resol que el projecte no tindrà efectes apreciables sobre la Xarxa Natura 2000, sempre que complisca el Reial decret 1432/2008, de 29 d'agost. En conseqüència i d'acord amb el que s'estableix pels articles 6 i 7 del Decret 60/2012, de 5 d'abril, es considera que el projecte no ha de sotmetre's a avaluació detallada dels seus efectes sobre la Xarxa Natura 2000.  
Addicionalment i vist l'àmbit en el qual es desenvolupa el projecte i les característiques d'aquest, aquest òrgan va formular consulta, als següents òrgans afectats pel projecte:  
- Servei de Gestió i Ordenació Forestal, competent en matèria forestal.  
- Servei d'Infraestructura Verda i Paisatge, competent en matèria de paisatge.  
- Servei d'Ordenació del Territori, competent en matèria d'inundabilitat.  
No s'ha rebut cap informe dels esmentats òrgans. No obstant això, la informació disponible aporta elements de judici suficients per a continuar el procediment d'avaluació d'impacte ambiental simplificada.  
  
  
Consideracions ambientals.  
Característiques del projecte.  
La principal alternativa de disseny, en projectes de línies elèctriques, és la selecció del traçat. S'ha desestimat el traçat subterrani, pel major impacte ambiental derivat de la seua execució en un àmbit no urbanitzat. Es proposa la connexió dels punts de subministrament mitjançant una línia elèctrica que discorre aprofitant la xarxa de camins existent. Es justifica el traçat proposat, de longitud sensiblement superior a la distància entre l'origen i final de línia, en la necessitat d'aconseguir diversos punts de subministrament. La ubicació dels suports es proposa pròxima a les fites de parcel·la, per evitar l'obertura de nous camins d'accés.  
  
La línia es compon de suports de fonamentació monobloc. La seua execució implica treballs d'escassa envergadura. L'afectació per ocupació de terrenys és xicoteta. La servitud de pas no limita l'aprofitament agrícola dels terrenys.  
La línia travessarà diverses zones afectades per perillositat geomorfològica d'inundació, a causa de la presència de tàlvegs i torrents. Considerant la situació relativa dels suports, fora del mateix llit i en general, en la vora d'aquestes zones, no s'estima un risc d'accident greu o catàstrofe ressenyable.  
El funcionament de les línies elèctriques va associada amb la generació de camps electromagnètics. El seu valor és major en els voltants de la línia i en particular, sota la seua projecció, decreixent amb la distància. No resulta un perill rellevant per a la població.  
Ubicació del projecte.  
La línia elèctrica se situa en el vessant de la Serra d'Albatera, en sòl no urbanitzable. S'alternen les parcel·les forestals (terreny forestal estratègic, conforme al PATFOR), amb vegetació baixa (matoll i herbassar) i les parcel·les agrícoles, en les zones més planes. Són nombroses les basses de reg presents en la zona, per al reg dels cultius.  
  
La zona més elevada de la serra, de titularitat municipal, és una forest gestionada per aquesta conselleria. Consultat l'òrgan competent en la gestió forestal, no s'ha emés informe en la matèria. En tot cas, cal assenyalar que serà necessari obtenir autorització de l'òrgan competent per a l'ocupació de muntanya d'utilitat pública. El projecte incorpora les mesures de prevenció d'incendis indicades en el Decret 7/2004, de 23 de gener, que resulta d'aplicació en terreny forestal i els seus voltants. No es travessa cap via pecuària.  
Al nord, s'estén l'espai LIC Serra de Crevillent. Amb major extensió, l'espai ZEPA, de serres del sud d'Alacant, inclou la zona més elevada de la serra d'Albatera. No es localitzen altres espais naturals protegits en aquest àmbit. La línia s'endinsa en l'àmbit de la ZEPA, per la qual cosa s'ha obtingut pronunciament de l'òrgan gestor de la Xarxa Natura 2000. Mitjançant Resolució del director general de Medi Natural i d'Avaluació Ambiental d'11 de desembre de 2017, s'emet valoració preliminar de repercussions sobre la Xarxa Natura 2000, concloent que no és previsible l'afectació a aquesta, sempre que s'adopten les mesures de prevenció de risc per a l'avifauna establides en el Reial decret 1432/2008, de 29 d'agost. El mencionat òrgan assenyala també la presència en la zona de l'Aquila fasciata (vulnerable, conformement amb el catàleg valencià de fauna) i l'hàbitat d'interés comunitari 5330 (matoll termomediterrani preestepari).  
Com ja s'ha assenyalat, el traçat travessa zones afectades per perillositat geomorfològica, d'acord amb el PATRICOVA, associat a tàlvegs i torrents. Únicament es travessa un barranc d'entitat, denominat barranc de l'Ajuero. La Confederació Hidrogràfica del Segura informa sobre l'encreuament en aeri, indicant que no existeix inconvenient, sempre que s'obtinga autorització conformement amb el Reglament del domini públic hidràulic.  
El paratge travessat per la línia elèctrica està allunyat del nucli urbà d'Albatera i no s'observa la presència de cap edificació pròxima al traçat.  
Característiques de l'impacte potencial.  
En fase d'execució, s'estima que l'afectació potencial estarà associada a la dispersió de pols, soroll i generació de residus. En vista de l'absència de població pròxima, no s'estimen molèsties rellevants derivades de l'actuació. S'adoptaran mesures preventives encaminades a reduir la magnitud de l'afectació (manteniment adequat de la maquinària per evitar vessaments, evitar apilaments en zones de flux natural de les aigües, reg de superfícies lliures, etc.), per la qual cosa no s'estima rellevant. L'eliminació de vegetació natural tampoc es considera significativa, atés que el traçat discorre en gran part per zona agrícola, la baixa cobertura en les zones de vegetació natural, l'escassa envergadura de les obres i que els accessos a la base dels suports es disposen pels camins existents. S'indica que els terrenys afectats pel traçat pertanyen, en la seua majoria, als destinataris del subministrament. Després de l'acabament de les obres, es netejarà la zona i es farà la reposició de les afectacions generades.  
En fase de funcionament, no es preveuen afeccions notables; si bé la línia constituirà un nou element en el paisatge, la seua integració es veurà afavorida pel fons escènic, per discórrer per mitjà de vessaments. L'òrgan competent en biodiversitat assenyala la presència d'una zona de nidificació d'avifauna (Aquila fasciata) a menys de 2 km, per la qual cosa considera necessari dotar tot el traçat amb mesures de prevenció de la col·lisió i electrocució d'avifauna. Respecte de la vegetació, per les xicotetes dimensions, no s'estima la necessitat d'obertura de franja de seguretat; en tot cas, s'aplicaria el Decret 150/2010, de 24 de setembre.  
  
La zona resulta afectada per perillositat geomorfològica d'inundació en diversos àmbits, d'acord amb el PATRICOVA. La situació dels suports en relació amb aquesta afectació, la seua esveltesa i l'absència d'elements sensibles, no fa previsible una incidència rellevant sobre el risc associat.  
S'inclou un programa de vigilància ambiental, a fi d'implementar el seguiment ambiental del projecte durant les fases d'execució i explotació i garantir l'efectivitat de les mesures aplicades. El seu desenvolupament es plasmarà en informes periòdics.  
Conclusió sobre la base dels criteris de l'annex III de la Llei 21/2013.  
D'acord amb el projecte i en els termes proposats en el present informe d'impacte ambiental, no és previsible la generació d'efectes ambientals significatius, per la qual cosa no és necessària una avaluació d'impacte ambiental ordinària.  
  
Consideracions jurídiques  
El projecte de línia elèctrica de voltatge superior a 15 kV i longitud superior a 3 km, constitueix un supòsit d'avaluació d'impacte ambiental simplificada, d'acord amb l'epígraf b del grup 4 de l'annex II de la Llei 21/2103, de 9 de desembre.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, el Decret 73/2017, de 2 de juny i el Decret 181/2018, de 5 d'octubre, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, es redacta el següent:  
  
Informe d'impacte ambiental  
  
Primer  
Estimar que el projecte de línia elèctrica de 20 kV, en el paratge La Dehesa d'Albatera (Alacant), promogut per Distribuidora Eléctrica Nuestra Señora de la Luz, SAU, no té efectes significatius sobre el medi ambient, sempre que s'ajuste a les determinacions del projecte, del document ambiental, als termes del present informe i sense perjudici de la prèvia obtenció de les autoritzacions sectorials que hi siguen aplicables. En particular, cal reiterar les condicions relatives a:  
1. Prevenció d'incendis durant els treballs en sòl forestal i el seu entorn, d'acord amb el Decret 7/2004, de 23 de gener.  
2. Obtenció de l'autorització necessària per a l'ocupació de muntanyes d'utilitat pública, d'acord amb la Llei 3/1993, de 9 de desembre, forestal.  
3. Adaptació de la línia a les disposicions del Reial decret 1432/2008, de 29 d'agost, per a prevenir la col·lisió i electrocució de l'avifauna.  
4. Criteris per a l'execució de les tasques de neteja de vegetació a l'entorn de la línia, segons s'estableixen en el Decret 150/2010, de 24 de setembre.  
5. Vigilància arqueològica de les obres, i suspensió dels treballs en cas de troballes i comunicació d'això a l'òrgan competent en matèria de patrimoni cultural.  
  
Segon  
Notificar a les persones interessades que, contra la present resolució, per tal com és un acte de tràmit, no cal interposar cap recurs; sense perjudici dels quals es puga fer en via administrativa o judicial enfront de l'acte d'autorització del projecte, d'acord amb el que es disposa en l'article 47.6 de la Llei 21/2013, de 9 de desembre.  
  
Tercer  
Publicar en el Diari Oficial de la Generalitat Valenciana el present informe d'impacte ambiental, d'acord amb el que es disposa en l'article 47.3 de la Llei 21/2013, de 9 de desembre.  
  
Quart  
L'informe d'impacte ambiental perdrà la seua vigència i cessarà en la producció dels efectes que hi són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys, d'acord amb el que es disposa en l'article 47.4 de la Llei 21/2013, de 9 de desembre.  
  
  
València, 23 de maig de 2019.- El director general de Medi Natural i d'Avaluació Ambiental: Antoni Marzo i Pastor.»  
  
València, 17 de juny de 201 9. El director general de Medi Natural i d'Avaluació Ambiental: Antoni Marzo i Pastor.